วิกฤตเศรษฐกิจ ส่งผลให้คนอเมริกัน ไม่สามารถหาอาหารที่มีประโยชน์มาเลี้ยงครอบครัวได้
วิกฤตเศรษฐกิจในปัจจุบัน ส่งผลให้คนอเมริกันจำนวนมาก ไม่สามารถจัดหาอาหารที่มีประโยชน์ปริมาณมากพอสำหรับบริโภคในครอบครัว รายงานการสำรวจโดยส
คุณ Lynn Terito คุณแม่ลูก 4ชาวอเมริกัน ผู้ซึ่งกำลังตกงาน และประสบปัญหาด้านการเงินบอกว่าเวลานี้มีคนตกงานจำนวนมาก พวกเขาเชื่อว่าตลาดงานกำลังหยุดชะงัก คุณ Terito เคยทำงานรายได้ดีในธุรกิจอสังหาริมทรัพย์ แต่หลังจากตกงานเธอต้องพยายามหาวิธีช่วยเหลือจุนเจือครอบครัว เพราะลำพังรายได้ของสามีคนเดียวนั้น ไม่เพียงพอเลี้ยงเด็กๆที่กำลังกินกำลังโต คุณแม่ผู้นี้บอกว่าเด็กๆ กินกันเก่งมากหลังจากรับประทานอาหารมื้อหนักไปแค่สิบนาที เด็กๆ ก็เริ่มหิวอีกแล้วและเพื่อให้มีอาหารเพียงพอสำหรับครอบครัว คุณ Teritoจึงตัดสินใจขออาหารฟรีทั้งอาหารสด และอาหารแห้งจากคลังอาหาร Sonshine ซึ่งตั้งอยู่ในย่านคนรวยในรัฐฟลอริดา และในช่วงวิกฤตเศรษฐกิจเช่นนี้นอกจากครอบครัว Terito แล้วยังมีครอบครัวชาวอเมริกันชนชั้นกลางอื่นๆอีกมากมาย ที่มาใช้บริการความช่วยเหลือจากคลังอาหารแห่งนี้ คุณ George Scott ประธานมูลนิธิDestiny ในรัฐฟลอริดา ซึ่งให้ความช่วยเหลือด้านอาหาร ด้วยการนำสินค้ามาขายในราคาถูกมากบอกว่าปัจจุบันลูกค้าส่วนใหญ่ของร้าน คือคนที่ไม่กี่ปีก่อนเคยมีรายได้สูงมีงานดีดีทำ เป็นคนกลุ่มที่ไม่เคยร้องขอความช่วยเหลือมาก่อน แต่เมื่อปีที่แล้วคนเหล่านี้เริ่มขับรถตู้ขนาดเล็ก หรือรถยนต์อเนกประสงค์มาซื้ออาหารที่ร้านมากขึ้นโดยในเดือนพฤษภาคมที่ผ่านมา ร้าน Greater Orlando Food Outreach นี้มีลูกค้าเข้าร้านเป็นสถิติใหม่ถึง 8 พันคน คุณ Shirley Andersonคือลูกค้าคนหนึ่งของร้านแห่งนี้ ที่เคยเป็นผู้บริหารระดับสูงของบริษัทและมีรายได้สูงมากเธอบอกว่าทุกวันนี้เป็นเรื่องยาก ที่ต้องบอกกับตนเองว่าอย่ายอมแพ้ และอย่าเสื่อมความเคารพนับถือในตัวเองแค่เพียงเพราะยังไม่มีงานทำ แม้ความต้องการความช่วยเหลือด้านอาหารจะเพิ่มสูงมากในช่วงเศรษฐกิจถดถอย แต่เงินบริจาคให้แก่มูลนิธิการกุศลต่างๆ กลับน้อยลงโดยเมื่อปีที่แล้ว ยอดเงินบริจาคในสหรัฐลดลงราว 2% และ 2 ใน 3 ของมูลนิธิต่างๆ ได้รับเงินบริจาคน้อยลงในขณะเดียวกัน บรรดาผู้จัดการของคลังอาหารในรัฐฟลอริดาแห่งนี้คาดว่า ความต้องการความช่วยเหลือด้านอาหารจะอยู่ในระดับสูงต่อไปอย่างน้อยก็ถึงช่วง 6 เดือนหลังของปีหน้า นั่นหมายความว่า ยังจะมีคนเคยรวยอีกจำนวนมากที่ต้องกลายเป็นลูกค้าขาประจำของคลังอาหารต่างๆ